arnastofnun/IGC-2024 huggingface dataset:
3. Síkin – Singel

Singel & Ronde Luterse Kerk

Innsta skeifusíkið umhverfis gamla miðbæinn er Singel, og framhald þess til norðausturs, handan Amstel, í Oudeschans. Singel var upprunalega síkið framan við borgarmúrana og var svo fram að gullöld Hollands og Amsterdam, sem hófst um 1600.

Við tökum eftir grennsta húsi borgarinnar, við Singel 7. Það er jafnmjótt og útidyrnar. Nokkru ofar, þar sem við komum að fyrstu beygjunni á síkinu, sjáum við sérkennilegt fangelsi í brúnni, sem við förum undir. Að fangelsinu verður einungis komizt á báti.

Við Singel eins og við Herengracht, Keizersgracht og Prinsengracht eru hús númeruð frá norðurendanum til suðurs og síðan til austurs að ánni Amstel.

Næstu skref
2. Síkin – Gaflhúsin

Úr bátnum kynnumst við gaflhúsagerðinni og ýmsum tilbrigðum hennar. Húsin voru reist svona há og mjó, af því að borgarskattur manna fór eftir því lengdarmáli, sem þeir tóku af síkisplássi. Persónuleiki byggingarmeistara fékk svo útrás í nánari útfærslu gaflanna.

Gaflhús við síki

Tígulsteinn gaflanna er misjafn á litinn. Sum húsin eru ljósgrá, önnur brúnleit, gul, ljósrauð eða jafnvel blárauð. Þá er toppstykkið útfært á misjafna

n hátt, sumpart vegna tízkustrauma á 17. og 18. öld, og höfðu tilhneigingu til að verða voldugri, eftir því sem auður kaupmanna jókst með tímanum.

Þessi saga byggingalistar, samþjappaðrar í mjóum göflum, rennur saman við fegurð ótal bogabrúa yfir síkin og voldugra trjáa á síkisbökkunum. Úr þessu verður heildarmynd, sem bezt er að njóta úr báti á miðju síki.

Mörg fyrirtæki reka bátsferðir og hafa brottfararstaði víðs vegar um miðborgina. Sama er, hvar við byrjum hringferðina, sem tekur eina stund. Bátarnir eru svipaðir, verðið svipað og leiðin í stórum dráttum hin sama.

Næstu skref
Unnið tafl Pútíns

Valdatafl Pútíns Rússakeisara mun takast. Vesturlönd eru ekki í stakk búin til að tefla þá skák. Fyrir því er ekki pólitískur vilji. Geta hótað refsiaðgerðum, sem koma að engu gagni. Hótanir um að senda nokkur þúsund hermenn til Austur-Evrópu minna á Rússlandsævintýri Napóleons. Fyrir hvert þúsund hefur Pútín tíuþúsund. Stjórnin í Kiev hefur ekki heldur neinn herstyrk eða baráttuvilja hermanna til að verjast. Pútín getur valtað yfir landið á tveimur vikum. Við blasir, að hann fær væna sneið af austurhluta landsins, þar sem flestir mæla á rússnesku. Vesturlönd eru dæmd til að leika óvirðulegt hlutverk Chamberlains.
Steindautt turnahverfi

Turnarnir við Skúlagötu eru grófasta dæmið um þéttingaráráttu skipulagsfólks í Reykjavík. Þannig hefur íbúafjöldi Skuggahverfis verið tvöfaldaður. Ætla mætti samkvæmt trúboðsritum, að þar hefðu í kjölfarið siglt inn kaffihús, veitingahús og hverfisverzlanir. Svo er ekki. Eina fólkið á stjái eru túristar. Standir þú nálægt inngangi einhvers turnsins, þarftu að vera þar klukkustundum saman til að sjá mannaferð í innganginum. Fólkið, sem þarna býr, fer bara í lyftu niður í kjallara, setzt þar upp í einkabíl og fer sinna erinda í öðrum hverfum. Það er niðurstaðan af tilraun sanntrúaðra til að efla mannlíf með þéttingu byggðar.
Misnotaður draumur

Hluti sjálfsblekkingar þéttingarsinna borgarskipulags er draumurinn um litlar íbúðir fyrir fátækt fólk í miðbænum. Lóðareigendur og verktakar telja þeim trú um, að þar sé fólgin framtíð mannlífs. Veruleikinn er annar. Tilgangur flestra þessara steypukastala er að fá hótelíbúðir til að leigja útlendingum fyrir 100.000 krónur á nóttina. Fátækir námsmenn keppa ekki við það. Þétting byggðar með steypukössum smáíbúða er bara misnotaður draumur einfeldninga. Úr draumnum verður síðan martröð, þegar gengið er á græn svæði. Til að þjónusta gróðafíkn lóðareigenda og verktaka, hornstein trúarofsa og spillingar í borgarskipulagi.
Flýið meðan þið getið

Þótt Íslendingar kunni ýmislegt fyrir sér í bókmenntum, listum og íþróttum, eru þeir analfabetar í pólitík. Þetta hefur ég margtuggið í blogginu. Enn hefur ein staðfesting bætzt við. Sjálfstæðisflokkurinn eykur fylgið, þegar ljóst er, að Hanna Birna hefur leikið lausum hala. Ferlin eru hér önnur en í lýðræðisríkjum. Hún segir ekki af sér og formaðurinn er mállaus. Samt eykur flokkurinn fylgið, kominn í 31%. Hefði átt að finna sinn botn í 20% fylgi. En vegir kjósenda eru órannsakanlegir. Unga fólkið, sem enn á framtíð fyrir sér, á að nýta sér mikla eftirspurn í Noregi. Og gott aðgengi að vinnu í Evrópu. Flýið meðan þið getið.
Of víðtækt ferðabann

Stjórn Almannavarna á umferð á Norðausturlandi lyktar af forræðishyggju. Fólki er meinað að aka um Jökuldalsheiði og Kverkfjallaslóð austan við allt afrennsli Dyngjujökuls. Töluvert ímyndunarafl þarf til að telja hættu vera á þeim slóðum. Líklegt er, að margir vildu skreppa þá leið í von um að geta barið gosið augum. Einnig er lokað frá Suðurárbotnum til Mývatns, þótt það sé enn fíflalegri lokun að baki voldugra fjallgarða. Kannski eru þarna að verki litlir karlar að spila smákónga, þekkt fyrirbæri í valdapíramídum. Betra væri, að þeir kynnu á kort og hæðarlínur. Misráðið er að vera með meinsemi í garð forvitinna og ferðafólks.
Sperrtur kennitöluflakkari

Fólki brá, þegar það sá sperrtan Björn Leifsson með yfirlýsingar í sjónvarpinu. Frægasti kennitöluflakkari landsins sagði „Það verður að þagga niðri í svona mönnum.“ Lýsti líka yfir, að hann ætlaði að kaupa í DV til að reka ritstjórann og selja síðan hlutinn aftur. Þetta er hreint ógeð. Kennitöluflakkarinn skildi eftir eins milljarðs skuldir á gjaldþrota kennitölu og fékk eignirnar aftur frá Landsbankanum. Bankinn hefur haldið einokun gæludýrsins á floti síðan í hruni. Þar eru brenndir peningar almennings, eins og Landsbankanum einum er lagið. Eru notaðir til að gefa sperrtum kennitöluflakkara kleift að gera sig breiðan.
Kúnninn tapar alltaf

Í gamla daga fórum við í bankann og afgreiddum okkar mál með bankastarfsfólki. Kostaði auðvitað vinnu starfsfólks. Nú sitjum við heima og afgreiðum okkar mál gegnum tölvu. Kostar enga vinnu starfsfólks og sparar bankanum nokkurn pening. Eðlilegt framhald væri, að nýju samskiptin leiddu til verðlækkunar á þjónustu. En slíkt dettur bankastjórum aldrei í hug. Aldrei. Banksterar fara bara hina leiðina og hækka verð þjónustunnar hjá þeim, sem enn nota gamla mátann. Þannig sparar bankinn á annan veginn og krækir í aukatekjur á hinn veginn. Banksterar hafa auðvitað samráð um samsærið, þannig eru banka-„viðskipti“ á Íslandi í dag.
Verum ekki vinir bófa

Nú er ekki sá tími, að öll dýrin í skóginum eigi að vera vinir. Rándýrin vaða um og láta greipar sópa. Refurinn étur ekki gras, þótt klifurmúsin mæli með því. Dýrin í skóginum þurfa þvert á móti að verjast rándýrunum. Stefna Bjartrar framtíðar er út í hött, því orðið „sátt“ þýðir að rándýrin fái að kýla málalok niður í kok á þér. Nú er fremur tími til að berjast. Ef þjóðin grípur ekki til varna, mun hún standa slypp og snauð eftir þrjú ár enn af rugli. Landið allt og miðin öll verða þá eign bófa, sem líka eiga pólitíkina, embættin, dómsvaldið og fjölmiðlana. Verum ekki vinir bófa, okkur verður skammtað það, sem úti frýs.
Miðaldir múslima

Heimur múslima færist nær miðöldum. Trú er enn samofin pólitík og vísindi eru á jaðrinum. Hugsun sumra múslima er svipuð og teboðsfólksins í Bandaríkjunum, sem neitar að láta kenna börnum sínum vísindi. Vesturlönd fóru gegnum endurreisn og upplýsingabyltingu. Þau áttuðu sig á, að jörðin er ekki flöt og að byggja má vísindi á þróunarkenningunni. Teboðshreyfingin er ekki komin að endurreisn og upplýsingaöld. Miðaldahugsun er á jaðri í Evrópu, en nýtur mikils stuðnings í ýmsum löndum múslima. Í andsvari við yfirburði vesturlanda hafa sumir múslimar í auknum mæli leitað halds og trausts í bókstafstrú, sem brjálar alla skynsemi.
Svona gerir maður ekki

Sigurður Ingi Jóhannsson útvegsráðherra hefur eyru, en notfærir sér þau ekki. Heyrir ekki það, sem honum er sagt. Ítrekað hefur komið fram, að Nærabergið kom ekki til Reykjavíkur til að landa afla. Það kom hingað vegna vélarbilunar. Sigurður Ingi heyrir það ekki og raunar enginn í ráðuneytinu. Hann tönnlast á , að hér séu „lög sem gilda um löndun erlendra skipa“. Eitt er að heyra svo illa, en vandinn doblast, sé um þjóðkunnan tudda að ræða. Þá verður vandinn að stóru fokki, sem laskar ráðherrann, flokk hans og ríkisstjórnina. Og hér er því miður enginn forsætis, sem segir við heyrnarlausa tuddann: „Svona gerir maður ekki“.
Ráðherra sparkað strax

Maurice

WILLIAMSON, ráðherra á Nýja-Sjálandi, gerði nákvæmlega sama og Hanna Birna gerði hér. Hringdi í lögreglustjóra til að ræða um rannsókn máls. Eins og hér komst upp um þetta og Williamson var umsvifalaust látinn taka pokann sinn. Nýja-Sjáland er nefnilega alvöruríki, sem stjórnað er samkvæmt regluverki. Er ekki bananalýðveldi, þar sem siðblindir bófar skipa flesta ráðherrastóla. Og Williamson var ekki látinn „stíga til hliðar“ „meðan rannsókn fer fram“, heldur var honum sparkað formálalaust. Hér á landi telja kjósendur sér kleift að kjósa til valda nautheimska og ofbeldishneigða siðblindingja, sem ættu að sitja inni.
Stjórn er betri en bann

Seðlabankinn hefur lagt mat á vændi, smygl og sölu fíkniefna í útreikninga á þjóðarhag. Notar evrópska staðla og metur verðgildið á 6,6 milljarða á ári. Það byggist á mati á framboði og eftirspurn. Upphæðin er utan kerfis og er þar á ofan notuð til að grafa undan kerfinu. Söluaðilar múta og ógna vitnum og hvetja fólk til að styðja þá frekar en ríkiskerfið. Ýmsar mafíur eru því í samkeppni við ríkið. En það getur með einu höggi drepið mafíur og hirt sjálft skatta og skyldur. Með því að annast sjálft sölu fíkniefna og fela bæjarfélögum að halda utan um vændi. Greiðara að skipuleggja lífseigan vanda en reyna að banna hann.
Bókstafstrú er skelfileg

Mér til skelfingar heyrði ég stundum í bókstafstrúarfólki á Omega. Furðulegt er, að fólk reyni að túlka þýðingar á þýðingum á eldri þýðingum á helgiritum sem eins konar guðsorð. Þetta fólk verður hvarvetna hættulegt, þegar það kemst til valda. Sem betur fer hafa vesturlönd afkristnast nægilega til að hafna bókstafstrú, nema helzt Bandaríkin. Öðru vísi er farið um ríki múslima og gyðinga. Í mismiklum mæli eru trúarbrögð hornsteinn slíkra ríkja, með ákaflega skaðlegum afleiðingum. Einkum leiðir þetta til valdshyggju og valdbeitingar. Slík ríki eru gefin fyrir ofbeldi og stríð að undirlagi bókstafstrúarfólks.
Íslandsmet í vantrausti

Þjóðin vantreystir ríkisstjórninni og einstökum ráðherrum hennar. Kemur fram í

SKOÐANAKÖNNUN Fréttablaðsins. Allir ráðherrar sæta meira vantrausti en trausti. Lægst fer Hanna Birna með 25% vantraust, sem líklega er Íslandsmet. Engin fyrri ríkisstjórn hefur fengið slíka útreið í könnun á trausti. Orsökin er, að á rúmu einu valdaári hafa ráðherrarnir almennt sýnt heimsku og hroka og einkum gengið fram í siðblindu. Málið snýst ekki um lélegan spuna hennar, heldur um almennan hæfileikaskort ráðherranna. Þegar landsfeður hafa á annað borð glatað trausti, glata þeir líka meðvirkni fólks og geta svo ekki unnið sig út úr vítahringnum.
Sparka í Færeyinga

Hérna er tuddunum rétt lýst. Sjávarútvegsráðherra bannaði færeysku skipi olíu og vistir hér á landi vegna hagsmunagæzlu fyrir innlenda kvótagreifa. Margir Íslendingar hafa skrifað á vefsvæði færeyskra fjölmiðla og beðist afsökunar á heimsku og illsku íslenzku ríkisstjórnarinnar. Færeyingar komu okkur fyrstir til hjálpar, þegar hrunverjar Sjálfstæðisflokksins höfðu sett þjóðina á hausinn árið 2008. Oft er ástæða til að dauðskammast sín fyrir að vera Íslendingur, en aldrei meira en núna. Límið í samfélaginu er horfið, tuddarnir vaða um sviðið í heimsku og illsku. Stór hluti kjósenda er því miður litlu skárri en tuddarnir.
Hafna ráðherra sínum

Skoðanakönnun Fréttablaðsins segir nærri helming sjálfstæðismanna vilja afsögn Hönnu Birnu. Sú tala skiptir öllu máli og segir okkur, að ráðherradagar hennar séu taldir. Haldi hún áfram að engjast í snörunni, færist vandinn hratt yfir á Bjarna Benediktsson. Hann hefur hingað til veitt henni skjól. Ég hélt flokkinn hafa fundið sinn botn í 24% fylgi. Nú getur botninn farið neðar, í 13%. Væri frábært, það er sanngjörn stærð. Ofurlygar Hönnu Birnu eru svo linnulausar og ljósar, að gróið flokksfólk sér siðblinduna. Tímaspursmál er, hvenær þjáning flokks og formanns verður óbærileg. Og tjón flokksins ekki lengur bætanlegt.
Tæplega túristagos

Gosið sást vel í

VEFMYNDAVÉL Mílu í nótt. Virðist vera túristagos eða tæplega túristagos. Fréttir segja það vera þunnfljótandi hraun ofan á Holuhrauni milli Dyngjujökuls og Öskju. Feginn er ég, að þetta er minniháttar sprungugos utan jökuls án nokkurs vatnsflóðs eða öskufalls. Eykur vonir um, að það haldist án flóðs eða ösku. Öll losun á spennu á þessu svæði án hamfara er góð losun. Til langs tíma mun gosið efla túrisma á Íslandi. Auka áhuga fólks á að skoða land, sem lætur illa í hæfilegri fjarlægð. Á Eyjafjallajökli þurfti að vernda gosið fyrir ágangi forvitinna. Vonandi þarf ekki að verja þetta smágos fyrir fólki.
Vont Ísland versnar

Flest bendir til, að DV muni veslast upp eftir brotthvarf Reynis Traustasonar. Hann hefur gert blaðið að eindregnu blaði uppljóstrana og rannsókna. Meirihluti slíks efnis á íslenzku birtist þar. Það er vafalaust ástæða þess, að Reyni er bolað út. Enda veldur hún hinu mikla hatri, sem margir leggja á blaðið. Sízt vekur traust, að fremstur hatursmanna er kunnur fjárglæframaður, sem lengi hefur verið á framfæri Landsbankans. Þá verður ekki mikið annað eftir af slíku efni í fjölmiðlum, nema í Kjarnanum. Kastljósið er að vísu stundum á sama róli, en sérhæfir sig fremur í harðskeyttum viðtölum. En vont Ísland mun enn versna.
Hana vantar gott minni

Mánuðum saman höfum við fylgzt með langdregnu pólitísku sjálfsvígi vonarpenings Sjálfstæðisflokksins. Á hverju andartaki þjáningarinnar segir Hanna Birna það, sem hún telur þægilegast að segja þá stundina. Jafnóðum gleymir hún orðum sínum. Segir næst eitthvað allt annað um sama atriði. Einnig koma fram aðrar heimildir um málið, sem segja enn aðra sögu. Langur og leiður lygaferill hennar segir okkur, að fíklar í lygum verða að hafa feikilega gott minni. Annars fer allt úrskeiðis hjá þeim. Undarlegast er, að siðblindur flokkurinn tekur einnig á sig skellinn. Með að lýsa ítrekað yfir trausti á mesta lygara stjórnmálasögunnar.
Fyll þitt glas

Omar Khayyám er eitt merkasta skáld veraldarsögunnar. Orti um fegurð lífsins, daður í tunglsljósi og neyzlu eðalvína. Samt var hann múslimi, stjörnufræðingur og stærðfræðingur við hirð soldánsins í Bukhara. Frægastur er kvæðabálkur hans, Rubaiyat. Þar segir m.a., í þýðingu FitzGerald:

A Book of Verses underneath the Bough,

A Jug of Wine, a Loaf of Bread - and Thou,

Beside me singing in the Wilderness,

And oh, Wilderness is Paradise enow.

Og á öðrum stað, í þýðingu Magnúsar Ásgeirssonar:

Kom, fyll þitt glas! lát velta á vorsins eld

þinn vetrarsnjáða yfirbótafeld!

Sjá, Tíminn, það er fugl, sem flýgur hratt,

Hann flýgur máske úr augsýn þér í kveld!

Íslam hefur ætíð verið trú fjölbreytileikans eins og kristni, góð eða vond eftir atvikum. Þegar ég les ljóð Omar Khayyám, undrast ég, að undir sama trúarhatti skuli vera brjálaðir bókstafsmenn.
Bjarni er á hálum ís

Væntanlega þykir Bjarna Benediktssyni ekki verra, að keppinautur um formennsku í Flokknum engist áfram í snörunni. Það er eina skýringin á stuðningi hans við frekari setu hennar í ríkisstjórn. En hann þarf ekki á því að halda. Þegar er ljóst, að hún verður aldrei formannsefni. Hún er pólitískt lík í lestinni. Með því að styðja hana eftir allar upplýsingarnar, sem fram hafa komið, skaðar hann flokkinn. Þótt margir séu flúnir, er áreiðanlega sumt enn eftir af fólki, sem hristir haus. Stjórnlaust og siðblint framferðið er af allt öðrum toga en fólk vandist í flokknum fyrir valdatöku Davíðs Oddssonar. Bjarni þarf að passa sig.
Hanna Birna er einfær

Eins og leka- og fölsunarmál Hönnu Birnu hefur þróazt, er rétt, að alþingi taki þessu með ró og bíði eftir frekari framvindu. Þáttaskil markar bréf umboðsmanns alþingis og efni þess um orð lögreglustjórans á höfuðborgarsvæðinu. Rétt er, að ferlið haldist að sinni í þeim farvegi og verði ekki gert pólitískt. Raunar er innanríkisráðherra einfær um að fylgja málinu eftir fram að afsögn. Hún hefur farið með svo glannaleg ósannindi, að undrum sætir. Hún hefur laskað ráðuneyti sitt, hrakið lögreglustjóra úr embætti og lýst frati á virðulega embættismenn úti í bæ. Er enn á fullu við að reka hnífa í bak sér. Þarf ekki aðstoð við það.
Þjóðargersemi fórnað

Reynir Traustason er þjóðargersemi. Kom til dæmis upp um Ólaf Skúlason biskup og Árna Johnsen alþingismann. Gafst ekki upp á leka- og fölsunarmálinu, þótt aðrir tækju ekki undir uppljóstranir hans. Þolinmæðin minnti á Washington Post í Watergate. Og nú er Hanna Birna sprungin í andlit ríkisstjórnarinnar. Þegar hrunverjinn Björn Leifsson í World Class nær völdum á DV, munu góðir blaðamenn hætta og lesendur segja upp áskrift. Enda er markmið gæludýrs bankanna ekki að gefa út blað, heldur að leggja niður blað. Í það má sóa nokkrum milljónum af fé úr bönkunum. Mál þetta sýnir í hnotskurn, að nútíma auðræði drepur fjölmiðlun.
Ódýrar hrunskýrslur

Skýrslurnar þrjár um hrunið voru ódýrar, kostuðu bara hálfan annan milljarð. Það er vel sloppið fyrir ítarlegar upplýsingar um meginþætti í hruninu og falli ýmissa sjóða. Skýrslurnar voru misgóðar, meginskýrslan var bezt og skipti mestu máli. Alþingi lærði hins vegar lítið af skýrslunum. Ísland er „post-literate“ land, þar sem menn kunna að lesa, en notfæra sér það ekki. Nú er fáránlegasta umræðuefni dagsins, að skýrslurnar hafi verið of dýrar. Guðlaugur Þór hrunverji telur, að þvættingur um kostnað muni dreifa athygli fólks frá innihaldi. Svo að þær hætti að valda Flokknum tímabundnum óþægindum. Að nýju megi byrja að sukka.
Komin á leiðarenda

Innanríkisráðherra, aðstoðarfólk hennar og lögfræðingur Davíðs reyndu að hafa áhrif á rannsókn leka- og fölsunarmálsins. Ráðherrann hefur ítrekað logið um fjölmarga þætti. Hún hefur farið eins og logi yfir akur, hrakið lögreglustjóra úr embætti, hótað ríkissaksóknara og umboðsmanni alþingis. Fjármálaráðherra virðist láta hana draga sig með sér niður í svaðið með skítkasti í umboðsmann. Undraland Hönnu Birnu er komið á leiðarenda. Innanríkisráðherrann er verri en Davíð, stjórnlaus og óðamála frekja, sem eitrar allt, er hún snertir. Gamlir stuðningsmenn Flokksins horfa í forundran á harmleik Hönnu Birnu og Bjarna Ben.
Þeir seigu eru gulls ígildi

Ég þekki svo marga málsaðila deilna um eignarhald og stjórn á fjölmiðlum, að ég á erfitt með að tjá mig um málsatvik. Get bara talað almennt um málið. Þungt er í vöfum að ná fram breyttum áherzlum í ritstjórnarstefnu. Þær koma strax í ljós og valda fjölmiðlinum búsifjum. Til dæmis sú kenning, að hrunið hafi stafað af mistökum fremur en glæpum. Hlegið verður að því. Dýrt er að kaupa fjölmiðil til að leggja hann niður. Blaðamenn eru seigir eins og sést af Fréttatímanum, sem blómstrar, og Kjarnanum, sem sífellt er vitnað í. Ég var oft rekinn. Koma og fara fjölmiðlar og tegundir fjölmiðla, en seigir blaðamenn eru gulls ígildi.
Varúð: Skipulagshugsýn

Hugsýnir eiga lítið erindi í skipulag. Hættulegt er valdshyggjufólk, sem þykist vita, hvernig borgarbúar eigi að lifa og beitir valdi til að koma því um kring. Nýtt skipulag Reykjavíkur ber merki slíkra hugsýna. Þess vegna er byrjað að þétta byggðina. Koma fyrir risavöxnum steypukössum milli húsa í gamla bænum. Þrengja götur, koma fyrir hindrunum á umferð. Taka græn svæði til afnota fyrir gráðuga verktaka. Saman við hugsýnina fléttist nefnilega ósæmileg greiðvikni við verktaka og lóðarhafa. Sú spilling er raunar eldgömul í borgarskipulagi. Því miður er ofsinn slíkur, að næstu ár eru horfur á stórskemmdum á Reykjavík.
Lygavefur verður fjötur

Landsnet er gott dæmi um einokunarfyrirtæki, sem hleður á sig eldum vantrausts. Hefur logið að sveitastjórnum Voga, Akureyrar og Eyjafjarðar. Hefur logið um verð á jarðstrengjum og flutningsþörf þeirra. Hefur logið um tilvist skýrslu um mat á jarðstrengjum vegna Blöndulínu 3. Hefur logið að Hafnfirðingum um strengi í Vallahverfi. Smám saman hleður slík framkoma upp vantrausti á fyrirtækinu og hverju orði talsmanna þess. Getur að vísu logið orkuráðherra og alþingi upp í að auðvelda yfirgang fyrirtækisins. En til lengdar mun lygin harðna og drepa Landsnet í dróma. Sannleikurinn er sagna beztur sagði Jón Hákon almannatengill.
Linum hræðslu við múslima

Til að lina hræðslu við múslima ætti ríkið að setja ýmis atriði til öryggis í lög. Banna að nota trúarrit sem gögn við málsmeðferð og dóma. Þar með er átt við „sharia“, sem byggir á kóraninum og túlkunum á honum og jafngildir lögum í sumum ríkjum múslima. Ætti að gilda líka um önnur helgirit, svo sem biblíuna. Gott væri, að allri bókstafstrú sé formlega vísað á dyr. Hún er stórhættuleg, hverrar trúar sem hún er. Einnig má banna sumt, sem raunar er þegar bannað, svo sem undirgefni kvenna, minna vægi kvenna, giftingu barna, heiðursmorð. Vísa slíku fólki úr landi. Svo þarf formlega að leyfa gagnrýni og háð um trúarbrögð.
Lærdómsrík mistök

Argentína féllst fyrir löngu á, að bandarískur dómstóll dæmdi í ágreiningi um samning ríkisins við hrægamma. Varð stórslys, því hrægammar fengu kverkatak á þjóðinni. Neita að semja um afslátt. Thomas Griesa frjálshyggju-dómari styður þá. Þar með hefur hann gert þjóðina gjaldþrota, með hörmulegum afleiðingum fyrir heila þjóð. Við þurfum að læra af reynslu Argentínu. Samþykkjum aldrei réttarstöðu hrægamma utan eða ofan við íslenzk lög. Teflum aldrei neinu IceSave eða TISA í þá stöðu, að erlendir dómstólar geti gert okkur gjaldþrota. Semjum allra sízt þannig við erlenda stóriðju. Það er bara ávísun á sult og seyru.
Evrópa á refilstigum

Almannatenglar risafyrirtækja flykkjast þúsundum saman á áhrifastaði heims, svo sem Washington og Bruxelles. Halda kontóristum og pólitíkusum uppi á snakki og mútum til að létta rekstur risafyrirtækja. Á kostnað almennings, á kostnað umhverfisins og á kostnað þjóðríkja. Hinir smáu og smáðu eiga engan séns á móti þessu liði. Til skamms tíma vann Evrópusambandið í þágu almennings, svo sem í málum neytenda, umhverfis og vinnuréttar. Í seinni tíð hafa skjöl sambandsins hins vegar verið gegnsýrð þjónustu við almannatengla risafyrirtækjanna. TISA samningsdrög Bandaríkjanna og Evrópu eru gott dæmi um samsæri gegn almenningi.
Vantraustið er varanlegt

Þorvaldur Gylfason prófessor vekur í

BLOGGI sínu athygli á tölum Transparency og Gallup um íslenzka spillingu og vantraust. Sýna, að Ísland er afar vanþróað í samanburði við nágrannalöndin. Skortir siðræna innviði, sem byggja upp traust milli manna. Líkist Ítalíu að þessu leyti. Þetta eru merkar tölur. Langvinn spilling veldur vantrausti milli manna, hægir á vexti efnahagslífsins. Verzlun og samskipti fólks byggjast á, að það geti treyst hvert öðru. Glatað traust endurheimtist seint og illa, margfalt hægar en sem svarar samdrætti spillingar. Þekkt tregðulögmál, sem á þessum spillingartíma veldur vonleysi og landflótta.
Forstokkaðir kjósendur

Svo forstokkaðir eru fyrrverandi kjósendur bófaflokka ríkisstjórnarinnar, að þeir rölta ekki til fylgis við aðra kosti. Í staðinn velja þeir að styðja við stefnulausan flokk, sem fer við fyrsta tækifæri í ból bófaflokkanna. Ekki bara veldur vandræðum hinn sauðtryggi þriðjungur kjósenda, heldur helmingurinn, sé Björt framtíð meðtalin. Allt er komið í ljós um staðreyndirnar. Fátækt magnast hér í hafsjó auðlinda. Fólk gefst óðum upp á að vera Íslendingar. Stofnaður er flokkur um innlimun í Noreg á þeirri forsendu, að þar lukkist allt, sem hér fer úrskeiðis. Hvað á biturt fólk að gera annað, þegar hálf þjóðin er úti á þekju?
Ömurlegasta gengið

Bjarni Benediktsson kemur mér fyrir í sjónvarpi sem tiltölulega normal. Skil, hvað hann segir og finnst það gilt, þótt ég sé oftast andvígur því. En hann er líka sá eini normal í ríkisstjórninni. Einn er veruleikafirrtur siðblindingi. Önnur er óþverri og lygalaupur. Þriðja er fattlaus klappstýra, sem kemur engu í verk. Fjórða vill öllum vel, en bara í orði, ekki á borði. Fimmti er tuddi. Sjötti hentar betur sem starfsmaður á plani. Sjöundi gerir atlögu að heilsu fátækra. Sá áttundi er litlaus píanisti. Aldrei í sögu fullveldisins hefur jafn ömurleg hjörð stjórnað ríkinu. Finnið svo sjálf út, hver er hver í lýsingunni.